CELEX: 62020TN0127
Language: mt
Date: 2020-02-27 00:00:00
Title: Kawża T-127/20: Rikors ippreżentat fis-27 ta’ Frar 2020 – Franza vs ECHA

8.6.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 191/20
            
         
      Rikors ippreżentat fis-27 ta’ Frar 2020 – Franza vs ECHA
      (Kawża T-127/20)
      (2020/C 191/27)
      Lingwa tal-kawża: il-Franċiż
      
         Partijiet
      
      
         Rikorrent: Ir-Repubblika Franċiża (rappreżentanti: A.-L. Desjonquères u E. Leclerc, aġenti)
      
         Konvenuta: Aġenzija Ewropea għas-Sustanzi Kimiċi
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Bord tal-Appell tal-ECHA, tas-17 ta’ Diċembru 2019 fil-Każijiet magħquda A-003-2018, A-004-2018 u A-005-2018, li tannulla t-tliet deċiżjonijiet tal-ECHA tal-21 ta’ Diċembru 2017 dwar l-evalwazzjoni ta’ sustanzi għall-Klorur tal-aluminju, il-klorur tal-aluminju bażiku u s-sulfat tal-aluminju;
               
            
                  —
               
               
                  tikkundanna lill-ECHA għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka żewġ motivi, ibbażati fuq żball ta’ dritt.
      
                  1.
               
               
                  L-ewwel motiv ibbażat fuq l-allegazzjoni tar-rikorrenti li l-Bord tal-Appell wettaq żball ta’ dritt meta ddeċieda, fid-deċiżjoni kkontestata, li l-ECHA kellha tiħu inkunsiderazzjoni l-Istudju Schönholzer (1997), minkejja li dan l-istudju ma kienx ġie kkomunikat lilu matul il-proċedura ta’ evalwazzjoni. F’dan ir-rigward ir-rikorrenti tinvoka l-ilmenti li ġejjin:
                  
                              —
                           
                           
                              l-ewwel nett, il-ksur tal-Artikolu 47(1) tar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006, dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 2006, p. 1);
                           
                        
                              —
                           
                           
                              it-tieni nett, ksur tal-obbligu li l-produtturi u l-importaturi ta’ sustanzi kimiċi għandhom li jipprovdu l-informazzjoni kollha rilevanti u disponibbli dwar il-perikoli ppreżentati mis-sustanzi, li jikkostitwixxi wieħed mill-fulkri ċentrali tas-sistema ta’ protezzjoni stabbilita minn dan ir-regolament;
                           
                        
                              —
                           
                           
                              it-tielet nett, l-eżerċizzju ta’ livell mhux xieraq ta’ kontroll tat-tliet deċiżjonijiet tal-ECHA dwar l-evalwazzjoni tas-sustanzi kkonċernati.
                           
                        
            
                  2.
               
               
                  It-tieni motiv ibbażat fuq l-allegazzjoni tar-rikorrenti li l-Bord tal-Appell wettaq żball ta’ dritt billi bbaża ruħu, fid-deċiżjoni kkontestata, fuq interpretazzjoni żbaljata tal-ġurisprudenza tal-Qorti Ġenerali tal-Unjoni Ewropea li tgħid li, sabiex turi li talba għal informazzjoni addizzjonali dwar sustanza hija neċessarja, l-ECHA għandha b’mod partikolari turi li teżisti possibbiltà reali li l-informazzjoni mitluba tippermetti li jiġu addottati miżuri ta’ ġestjoni tar-riski mtejjba.